Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З  А  К  О  Н

ЗА допълнение на Наказателно-процесуалния кодекс

(обн., ДВ, бр. 86 от 2005 г.; изм. и доп., бр. 46 и 109 от 2007 г., бр. 69 и 109 от 2008 г., бр. 12, 27, 32 и 33 от 2009 г., бр. 15, 32 и 101 от 2010 г., бр. 13, 33, 60, 61 
и 93 от 2011 г.; Решение № 10 на Конституционния съд от 2011 г. – бр. 93 от 
2011 г.; изм. и доп., бр. 19, 20, 25 и 60 от 2012 г., бр. 17, 52, 70 и 71 от 2013 г., 
бр. 21 от 2014 г., бр. 14, 24, 41, 42, 60, 74 и 79 от 2015 г., бр. 32, 39, 62, 81 и 95 от 2016 г., бр. 13, 63 и 101 от 2017 г., бр. 7 и 44 от 2018 г.; Решение № 14 на Конституционния съд от 2018 г. – бр. 87 от 2018 г.; изм. и доп., бр. 96 от 
2018 г. и бр. 7, 16 и 83 от 2019 г.)

§ 1. В чл. 46 се създават ал. 6 и 7:
„(6) Разпоредбите на ал. 3-5 не се прилагат, когато се извършва разследване или отделни действия по разследването и други процесуални действия срещу главния прокурор и неговите заместници.
(7) Разпоредбите на ал. 1 и 2 се прилагат съответно и за прокурора, завеждащ инспектората на прокуратурата, когато се извършва разследване или отделни действия по разследването и други процесуални действия срещу главния прокурор и неговите заместници.“
§ 2. В чл. 194 се създава ал. 6:
„(6) За престъпления, извършени от главния прокурор и неговите заместници, разследването се провежда от прокурора, завеждащ инспектората на прокуратурата. Той може да възлага отделни действия по разследването и други процесуални действия на прокурори или следователи от Националната следствена служба.”

§ 3. Създава се глава двадесет и девета „а“ с чл. 384б-384г: 
„Глава двадесет и девета „а“
ОСОБЕНИ ПРАВИЛА ЗА РАЗГЛЕЖДАНЕ НА ДЕЛА ЗА УМИШЛЕНИ ПРЕСТЪПЛЕНИЯ ОТ ОБЩ ХАРАКТЕР, ИЗВЪРШЕНИ ОТ ГЛАВНИЯ ПРОКУРОР И НЕГОВИТЕ ЗАМЕСТНИЦИ

Досъдебно производство
Чл. 384б. Досъдебното производство по дела срещу главния прокурор и неговите заместници се провежда от прокурора, завеждащ инспектората на прокуратурата.
Правомощия на прокурора, завеждащ инспектората на прокуратурата
Чл. 384в. Правомощията по чл. 242-246 се прилагат съответно и за прокурора, завеждащ инспектората на прокуратурата, когато се извършва разследване или отделни действия по разследването и други процесуални действия срещу главния прокурор и неговите заместници.
Прилагане на общите правила
Чл. 384г. Доколкото в тази глава няма особени правила, прилагат се разпоредбите на глава шестнадесета, глава седемнадесета и глава  осемнадесета.“

Заключителна разпоредба

§ 4. В Закона за съдебната власт (обн., ДВ, бр. 64 от 2007 г.; изм. и доп., бр. 69 и 109 от 2008 г., бр. 25, 33, 42, 102 и 103 от 2009 г., бр. 59 от 2010 г., бр. 1, 23, 32, 45, 81 и 82 от 2011 г.; Решение № 10 на Конституционния съд от 2011 г. – бр. 93 от 2011 г.; изм. и доп., бр. 20, 50 и 81 от 2012 г., бр. 15, 17, 30, 52, 66, 70 и 71 от 2013 г., бр. 19, 21, 53, 98 и 107 от 2014 г., бр. 14 от 2015 г., бр. 28, 39, 50, 62 и 76 от 2016 г., бр. 13 от 2017 г.; Решение № 1 на Конституционния съд от 2017 г. – бр. 14 от 2017 г.; изм. и доп., бр. 63, 65, 85, 90 и 103 от 2017 г., бр. 7, 15, 49 и 77 от 2018 г., бр. 17 от 2019 г.; Решение № 2 на Конституционния съд от 2019 г. – бр. 19 от 2019 г.; изм. и доп., бр. 29, 64 и 83 от 2019 г.) се правят следните допълнения:

1. В чл. 30, ал. 5, т. 17 след думите „директора на Националната следствена служба“ се добавя „и завеждащия Инспектората на прокуратурата“.
2. В чл. 136 се създават се ал. 7 и 8:
„(7) Разпоредбите на ал. 4 и 5 не се прилагат за прокурора, завеждащ Инспектората на прокуратурата, в случаите, когато се извършва разследване или отделни действия по разследването и други процесуални действия срещу главния прокурор и неговите заместници.
(8) В случаите по ал. 7 актовете на прокурора, завеждащ Инспектората на прокуратурата, не подлежат на надзор за законност от главния прокурор и неговите заместници.“
3. В чл. 139 се създава ал. 3:
„(3) Алинея 2 не се прилага, когато се извършва разследване или отделни действия по разследването и други процесуални действия срещу главния прокурор и неговите заместници.”
4. В чл. 143 се създава ал. 8:
„(8) Разпоредбите на ал. 1, 3, 5-7 не се прилагат, когато се извършва разследване или отделни действия по разследването и други процесуални действия срещу главния прокурор и неговите заместници.”
5. В чл. 144 се създава нова ал. 3:
„(3) Когато се извършва разследване или отделни действия по разследването и други процесуални действия срещу главния прокурор и неговите заместници, наблюдаващ прокурор е прокурорът, завеждащ Инспектората на прокуратурата, или друг прокурор, определен от него.“
6. В чл. 145 се създава ал. 7:
„(7) Разпоредбите на ал. 1-6 се прилагат съответно за прокурора, завеждащ Инспектората на прокуратурата, когато се извършва разследване или отделни действия по разследването и други процесуални действия срещу главния прокурор и неговите заместници.”

7. В чл. 172 се създават ал. 4-6:
„(4) Във Върховната касационна прокуратура се създава отдел „Инспекторат”.
(5) За завеждащ отдел „Инспекторат” се назначава прокурор, който се избира и освобождава по предложение на не по-малко от трима от членовете на прокурорската колегия с мнозинство, не по-малко от осем гласа от членовете на прокурорската колегия на Висшия съдебен съвет.
(6) Завеждащият отдел „Инспекторат” се избира с мандат за 
7 години, който може да бъде предсрочно прекратен на основанията по 
чл. 130, ал. 8, т. 2-4 от Конституцията на Република България.“

Законът е приет от 44-ото Народно събрание на ……………………. 2019 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Цвета Караянчева)

МОТИВИ

към проекта на Закон за допълнение на Наказателно-процесуалния кодекс

С предлагания проект на Закон за допълнение на Наказателно-процесуалния кодекс (ЗИД на НПК) се цели изпълнение на препоръките на Механизма за сътрудничество и проверка на Европейския съюз посредством въвеждането на ефективен и съобразен с действаща конституционна уредба модел, гарантиращ разследванията срещу главния прокурор и неговите заместници.
Законовите промени, свързани с разследвания срещу главния прокурор, са в изпълнение на препоръка на Службата за подкрепа на структурните реформи към Европейската комисия във връзка с реформата на прокуратурата и взаимодействието й с другите институции, включително механизъм за отчитане на постигнатия напредък пред широката общественост.
С направените предложения се предвижда в случай на предполагаемо умишлено престъпление от общ характер, разследването срещу главния прокурор и неговите заместници да се провежда от прокурор, завеждащ инспектората на прокуратурата. Той ще може да възлага отделни действия по разследването и други процесуални действия на прокурори или следователи от Националната следствена служба.
По този начин се гарантира, че разследването ще бъде провеждано от прокурори и следователи със значителен опит, чиято длъжност съответства на обществената значимост на производството. Същевременно се гарантира, че независимостта на прокуратурата като част от съдебната власт няма да бъде засегната чрез провеждане на разследването от страна на органи на изпълнителната власт.
Създават се законови гаранции в случаите, когато може да бъде ангажирана наказателната отговорност на главния прокурор или на неговите заместници, главният прокурор да не може да осъществява надзор за законност по тези преписки и дела.

Предложените промени са съобразени с конституционното изискване, че единствено прокуратурата в предвидените от закона случаи привлича към отговорност лицата, които са извършили престъпления, и поддържа обвинението по наказателни дела от общ характер.
В тази връзка се предвижда провеждането на разследването на главния прокурор или на неговите заместници да се извършва от прокурор във Върховната касационна прокуратура. 
Предлага се функциите по чл. 46, ал. 1 и 2 от НПК, в това число и наблюдаващ прокурор, да бъдат възложени на съответния прокурор, завеждащ инспектората на прокуратурата.
Предвижда се с цел осигуряване на неговата независимост, прокурорът, завеждащ инспектората на прокуратурата, да се избира и освобождава по предложение на не по-малко от трима от членовете на прокурорската колегия и с мнозинство, не по-малко от осем гласа от членовете на прокурорската колегия на Висшия съдебен съвет. Срокът, за който ще се избира е 7 години, като мандатът може да бъде предсрочно прекратен на основанията по чл. 130, ал. 8, т. 2-4 от Конституцията на Република България.
С приемането на предложения законопроект ще се отговори на обществените очаквания за  гарантиране на ефективното и безпристрастно провеждане на разследванията срещу главния прокурор и неговите заместници, съобразен с действаща конституционна уредба.

МИНИСТЪР-ПРЕДСЕДАТЕЛ:

    (Бойко Борисов)

Р Е П У Б Л И К А   Б Ъ Л Г А Р И Я
МИНИСТЕРСКИ СЪВЕТ

№……….………………….		
……………………. 2019 г.	ДО

ПРЕДСЕДАТЕЛЯ НА НАРОДНОТО СЪБРАНИЕ

г-жа ЦВЕТА КАРАЯНЧЕВА	

УВАЖАЕМА ГОСПОЖО КАРАЯНЧЕВА,

На основание чл. 87, ал. 1 от Конституцията на Република България изпращам Ви одобрения с Решение   .................. на Министерския съвет от 2019 г. проект на Закон за допълнение на Наказателно-процесуалния кодекс.

Приложениe: 
Мотиви към проекта на Закон за допълнение на Наказателно-процесуалния кодекс.

МИНИСТЪР-ПРЕДСЕДАТЕЛ:

    (Бойко Борисов)